આ સિરીઝ રાકેશ રોશનને બિઝનેસની દૃષ્ટિએ જબરદસ્ત ફળી છે. પહેલી ફિલ્મ ‘કોઈ... મિલ ગયા’ ત્રીસ કરોડમાં બની હતી, જ્યારે સુપરહિટ નીવડેલી એ ફિલ્મે બજેટ કરતાં લગભગ ત્રણગણો એટલે કે ૮૯ કરોડનો લાઇફટાઇમ બિઝનેસ કર્યો હતો. બીજી ફિલ્મ ‘ક્રિશ’ પણ સુપરહિટ હતી. આ ફિલ્મ ૪૫ કરોડના બજેટમાં બની હતી અને એણે પણ ત્રણગણો એટલે કે ૧૨૭ કરોડનો લાઇફટાઇમ બિઝનેસ કર્યો હતો. હવે જોવાનું એ છે કે પ્રમોશન સાથે ૧૧૫ કરોડના બજેટમાં તૈયાર થયેલી સિરીઝની ત્રીજી ફિલ્મ ‘ક્રિશ ૩’ ફરી વખત ટ્રિપલ-બિઝનેસનો રેકૉર્ડ જાળવીને બૉલીવુડમાં હાઇએસ્ટ બિઝનેસ કરનારી ફિલ્મ બને છે કે નહીં.